Anexa

METODOLOGIE

privind organizarea şi funcţionarea SUMAL 2.0, obligaţiile utilizatorilor SUMAL 2.0, precum şi structura şi modalitatea de transmitere a informaţiilor standardizate

Capitolul I

Dispoziţii generale

Art. 1. - SUMAL 2.0 este un sistem informaţional integrat de urmărire a materialelor lemnoase realizat de autoritatea publică centrală care răspunde de silvicultură şi pus la dispoziţia profesioniştilor prevăzuţi la art. 4 din Hotărârea Guvernului nr. 497/2020 pentru aprobarea Normelor referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn.

Art. 2. - Principalele obiective ale SUMAL 2.0 sunt:

a) controlul provenienţei materialelor lemnoase şi asigurarea trasabilităţii acestora;

**b)** creşterea eficienţei controlului ca parte a politicilor publice de reducere a infracţionalităţii în domeniul forestier

c) obţinerea de informaţii statistice la nivel naţional privind volumul de lemn exploatat şi al materialelor lemnoase rezultate;

d) practică unitară în evidenţa gestionară a materialelor lemnoase prin punerea la dispoziţia profesioniştilor a unei aplicaţii informatice gratuite.

Art. 3. - (1)Categoriile de utilizatori SUMAL 2.0 sunt următoarele:

a) personalul din cadrul autorității publice centrale care răspunde de silvicultură responsabil cu funcționarea și administrarea aplicațiilor SUMAL 2.0 – Compartimentul SUMAL;

b) personalul din cadrul autorității publice centrale care răspunde de silvicultură responsabil cu gestionarea și utilizarea informațiilor înregistrate de către unitățile specializate atestate pentru lucrări de amenajarea pădurilor;

**c)** personalul cu atribuţii de control din cadrul autorității publice centrale care răspunde de silvicultură;

**d)** personalul cu atribuții de control din cadrul structurilor teritoriale de specialitate ale autorităţii publice centrale care răspunde de silvicultură, denumite în continuare gărzi forestiere;

e) ofiţerii şi subofiţerii special abilitaţi din cadrul Poliţiei Române, Jandarmeriei Române și Poliţiei de Frontieră;

**f)** organele de stat cu atribuții în domeniul securității naționale, în baza unei solicitări;

**g)** angajați ai unităților specializate atestate pentru lucrări de amenajarea pădurilor;

h) personalul silvic din cadrul Regiei Naţionale a Pădurilor – Romsilva și al unităților teritoriale – direcțiile silvice, aflate în structura acestora, precum şi din cadrul Institutului Național de Cercetare şi Dezvoltare în Silvicultură “Marin Drăcea”;

**i)** personalul silvic angajat în cadrul ocoalelor silvice de stat și de regim și în cadrul bazelor experimentale;

j) angajaţi ai operatorilor economici care depozitează, prelucrează, sortează, comercializează și expediază materiale lemnoase;

k) angajaţi ai operatorilor economici specializaţi în transportul de materiale lemnoase, care au calitate de transportatori profesioniști, așa cum sunt definiți în anexa nr. 1 la Norme;

**l)** angajați ai administrației piețelor, târgurilor, oboarelor, a burselor de mărfuri și altele asemenea autorizate, numai pentru materialele lemnoase comercializate în incinta acestora și pentru cele rămase necomercializate în incintă și care urmează a fi transportate spre o altă destinație;

**m)** operatorii economici care utilizează materialele lemnoase pentru construcții în volum mai mare de 20 mc/an.

**n)** angajaţi ai autorităţilor vamale unde se efectuează vămuirea materialelor lemnoase, special abilitaţi de către Direcţia Generală a Vămilor.

(2) Utilizatorii prevăzuți la alin. (1) lit. a) administrează aplicațiile SUMAL 2.0, cu drepturi depline;

**(3)** Pentru categoriile de utilizatorii prevăzuți la alin. (1) lit. b), personalul din cadrul compartimentului SUMAL are obligația de a introduce în sistem datele persoanelor care vor utiliza aplicația SUMAL 2.0, fiindu-le atribuit rolul „ADMIN-AMENAJARE”;

(4) Pentru categoriile de utilizatori prevăzuți la alin. (1) lit. c), personalul din cadrul compartimentului SUMAL are obligația de a introduce în sistem datele persoanelor care vor utiliza aplicația SUMAL 2.0, fiindu-le atribuit rolul de „CONTROL-SILVIC”;

(5) Pentru categoriile de utilizatori prevăzute la alin. (1) lit. d), personalul din cadrul compartimentului SUMAL are obligația de a introduce în sistem Gărzile forestiere și să creeze pentru fiecare inspector-șef cont de utilizator cu drept de acces la aplicația SUMAL 2.0, fiindu-i atribuit rolul de „ADMIN”.

(6) Pentru categoriile de utilizatori prevăzute la alin. (1) lit. e), personalul din cadrul compartimentului SUMAL are obligația de a introduce în sistem instituțiile denumite „Inspectoratul General al Poliției Române cu structurile teritoriale ale acestuia”, „Inspectoratul General al Jandarmeriei Române cu structurile teritoriale ale acestuia”, „Inspectoratul General al Poliției de Frontieră Române cu structurile teritoriale ale acestuia”, precum și obligația de a introduce în sistem datele persoanelor cu atribuții de control în domeniul silvic, angajate în cadrul entităților și creează conturile de utilizator ale acestora cu drept de acces diferențiat la aplicația SUMAL 2.0, fiindu-le atribuit rolul de „CONTROL”.

(7) Pentru categoriile de utilizatori prevăzute la alin. (1) lit. g), personalul prevăzut la art. 3 alin. (1) lit. b), are obligația de a introduce în sistem persoanele juridice atestate pentru lucrări de amenajarea pădurilor și va crea pentru persoanele fizice angajate în cadrul unităților, conturile de utilizatori cu drepturi de acces diferențiat la aplicația SUMAL 2.0 , cărora li se vor atribui, după caz, rolurile de „ADMIN-FIRMĂ” și/sau „ȘEF-PROIECT”;

**(8)** Pentru categoriile de utilizatori prevăzute la alin. (1) lit. h), personalul din cadrul compartimentului SUMAL are obligația de a introduce în sistem datele persoanelor juridice, precum și datele persoanelor nominalizate să utilizeze aplicația SUMAL 2.0 și va crea conturi de utilizatori cu drepturi de acces diferențiat la aplicația SUMAL 2.0, fiindu-le atribuit rolul de „UTILIZATOR”;

(9) Pentru categoriile de utilizatori prevăzute la alin. (1) lit. i), administratorul de date din cadrul Gărzii forestiere în raza de competență, are obligația de a introduce în sistem ocoalele silvice și bazele experimentale, precum și datele persoanelor fizice conducători ai acestor structuri silvice și să creeze conturi de utilizatori pentru acestea cu drepturi de acces diferențiat la aplicația SUMAL 2.0, fiindu-le atribuit rolul de „ȘEF-OCOL”

(10) Pentru categoriile de utilizatori prevăzute la alin. (1) lit. j), l) și m), administratorul de date din cadrul Gărzii forestiere în raza de competență, are obligația de a introduce în sistem datele persoanelor juridice – operatori economici, precum și datele persoanelor fizice angajate în cadrul acestora care au calitate de administrator și să creeze pentru aceștia conturi de utilizatori cu drepturi de acces la aplicația SUMAL 2.0 , fiindu-le atribuit rolul de „ADMIN”;

(11) Pentru categoriile de utilizatori prevăzute la alin. (1) lit. k), administratorul de date din cadrul Gărzii forestiere în raza de competență, are obligația de a introduce în sistem datele persoanelor juridice – operatori economici, precum și datele persoanelor fizice angajate în cadrul acestora care au calitate de administrator și să creeze pentru aceștia conturi de utilizatori cu drepturi de acces la aplicația SUMAL 2.0 , fiindu-le atribuit rolul de „ADMIN-TRANSPORTATOR”.

**(12)** Pentru categoriile de utilizatori prevăzute la alin. (1) lit. n), personalul din cadrul compartimentului SUMAL are obligația de a introduce în sistem datele persoanelor juridice abilitate precum și datele persoanelor fizice angajate în cadrul instituțiilor care vor utiliza SUMAL 2.0 și să creeze conturi de utilizatori cu drept de acces la aplicația SUMAL 2.0 Control, fiindu-le atribuit rolul de „CONTROL”.

(13) Pentru respectarea prevederilor alin. (5)–(12), persoanele juridice abilitate să utilizeze Sistemul Informaţional Integrat de Urmărire a Materialelor Lemnoase**,** au obligația de a transmite către autoritatea publică centrală care răspunde de silvicultură/garda forestieră în raza de competenţă teritorial, după caz, următoarele:

a) solicitarea scrisă care cuprinde informaţii referitoare laobiectul/obiectele de activitate. Solicitarea poartă numele, prenumele şi semnătura persoanei care reprezintă oficial persoana juridică;

**b)** copia legalizată a documentului de înfiinţare a persoanei juridice;

**c)** atestatul de exploatare, în cazul profesioniştilor care au ca obiect de activitate exploatarea forestieră şi au calitatea de emitenţi ai avizelor de însoţire primare, completat la zi;

**d)** copii ale certificatului constatator emis de oficiul registrului comerţului în care sunt înscrise sediul social/sediul filialei/sucursalei/punctelor de lucru, precum şi obiectul/obiectele de activitate sau a autorizaţiei de funcţionare a depozitului/atelierului de debitat.

**e)** număr telefon, număr fax, adresa de e-mail a instituției/companiei.

f) fotocopie a cărţii de identitate a conducătorului persoanei juridice/administratorului operatorului economic, după caz;

g) adresă de e-mail validă a conducătorului persoanei juridice/administratorului operatorului economic, în vederea transmiterii numelui de utilizator şi a parolei de către sistemul SUMAL 2.0.

Art. 4. – (1) SUMAL 2.0 cuprinde 3 componente: aplicaţii web-client, aplicaţii de tip mobile și unitatea centrală - hardware şi software - de centralizare, prelucrare şi analiză a informaţiilor şi control.

(2) Aplicaţiile web-client sunt utilizate pentru:

a) înregistrarea utilizatorilor/grupurilor de utilizatori, acordarea drepturilor de acces diferențiat și a rolurilor pentru utilizatori/grupurile de utilizatori, precum și pentru modificarea datelor introduse eronat în aplicațiile SUMAL 2.0– acțiuni efectuate prin intermediul aplicației „SUMAL 2.0 Superadmin”;

b) înregistrarea informațiilor din amenajamentele silvice și evidența acestora precum și crearea bazei de date specifice - acțiuni efectuate prin intermediul aplicației „SUMAL 2.0 Amenajare”;

**c)** înregistrarea utilizatorilor/grupurilor de utilizatori precum și acordarea drepturilor de acces diferențiat și a rolurilor pentru utilizatori/grupurile de utilizatori – acțiuni realizate prin aplicația „SUMAL 2.0 Gardă Forestieră”;

**d)** emiterea delegațiilor de marcare, generarea carnetelor de inventariere și a fișelor de evidență a înălțimilor măsurate (informații înregistrare în aplicația „SUMAL 2.0 Marcare”), înregistrarea și generarea actelor de punere în valoare, autorizaţiile de exploatare a partizilor, procesele-verbale de predare spre exploatare, procesele-verbale de forţă majoră, actele de constatare la expirarea termenelor de exploatare, actele de reprimire a parchetelor şi procesele-verbale de confiscare - acțiuni efectuate prin intermediul aplicației „SUMAL 2.0 Ocol”;

e) înregistrarea intrărilor, recepțiilor, activităților specific depozitelor sau instalațiilor de prelucrat și ieșirilor, pentru materialele lemnoase intrate în depozite/depozite temporare – acțiuni efectuate prin intermediul aplicației „SUMAL 2.0 Agent – Registrul electronic”;

**f)** furnizarea pentru populație a informațiilor și datelor din SUMAL 2.0 care au caracter public referitoare la hărțile amenajistice înregistrate în SUMAL 2.0, exploatările forestiere și transporturile de materiale lemnoase, informațiile din avizul de însoțire al materialelor lemnoase precum și pentru accesul proprietarilor de fond forestier la informațiile din SUMAL 2.0 aferente proprietății – acțiuni efectuate prin intermediul aplicației „SUMAL 2.0 – Inspectorul Pădurii”;

**g)** înregistrarea proceselor-verbale de constatare a contravențiilor silvice, proceselor-verbale de confiscare fizică/valorică a materialelor lemnoase, modul de soluționare a proceselor-verbale precum și generarea de rapoarte referitoare la contravențiile silvice înregistrate în sistem – acțiuni efectuate prin intermediul aplicației „SUMAL 2.0 Contravenții – SNEICS” ;

(2) Aplicaţiile de tip mobile sunt utilizate pentru:

**a)** aplicația „SUMAL 2.0 Marcare”, componentă a modulului „SUMAL 2.0 Ocol”, va fi utilizată pentru culegerea datelor din teren cu ocazia efectuării lucrărilor de evaluare a volumului de lemn destinat comercializării;

**b)** aplicația „SUMAL 2.0 Avize”, va fi utilizată pentru înregistrarea și confirmarea provenienței materialelor lemnoase transportate, înregistrarea traseului parcurs de mijlocul de transport de la locul începerii transportului materialelor lemnoase până la locul de descărcare prin intermediul GPS, înregistrarea fotografiilor mijlocului de transport încărcat cu materiale lemnoase precum și operarea și generarea avizelor de însoţire a materialelor lemnoase;

**c)** aplicația „SUMAL 2.0 Control”, va fi utilizată pentru urmărirea şi controlul în timp real a provenienţei şi a modului de asigurare a trasabilităţii materialelor lemnoase, verificarea actelor de punere în valoare precum și la verificarea datelor culese din teren la întocmirea amenajamentelor silvice.

(4) Unitatea centrală - hardware şi software - de centralizare, prelucrare şi analiză a informaţiilor şi control, denumită SUMAL 2.0., care se află în custodia Serviciului de Telecomunicaţii Speciale,

Art. 5. - (1) Aplicaţiile SUMAL 2.0 se pun la dispoziție în mod gratuit utilizatorilor prevăzuți la art. 3 alin. (1) de către autoritatea publică centrală care răspunde de silvicultură.

**(2)** Utilizatorii prevăzuți la art. 3 alin. (1) lit. g) - m) sunt denumiți în continuare „profesioniști”.

**(3)** Generarea și transmiterea contului de utilizator -nume utilizator și parolă- pentru accesul utilizatorilor în aplicațiile SUMAL 2.0 se face în mod automat de către sistem pe adresa de e-mail validă a fiecărui utilizator înregistrată la crearea contului.

Capitolul II

Modul de utilizare al aplicației SUMAL 2.0

Art. 6. - (1) Accesul la aplicația SUMAL 2.0 – Modulul Amenajare, se face în baza contului de utilizator, cu nume de utilizator și parolă;

(2) După intrarea în vigoare a prezentului ordin, în baza credențialelor de acces, șeful de proiect al unității specializate atestate pentru lucrări de amenajarea pădurilor, are obligația de a utiliza aplicația SUMAL 2.0 – Modulul Amenajare, pentru a transmite către autoritatea publică centrală care răspunde de silvicultură, informațiile referitoare la elaborarea amenajamentelor silvice.

(3) Pentru amenajamentele silvice la care data aplicării este anterioară datei intrării în vigoare a prezentului ordin și care nu au fost elaborate în GIS, ocolul silvic introduce manual informațile specifice din amenajamentul silvic potrivit modelului aferent din SUMAL 2.0 –Modul Amenajare și le transmite către autoritatea publică centrală care răspunde de silvicultură.

Art. 7. - (1) Accesul la aplicaţia SUMAL 2.0 – Modulul Ocol se face în baza contului de utilizator cu drepturi diferenţiate pentru:

a) şeful ocolului silvic;

b) responsabilul cu fondul forestier;

c) responsabilul cu paza fondului forestier;

d) responsabilul cu producţia, special împuternicit de şeful ocolului silvic.

**(2)** După primirea pe adresa de e-mail a credențialelor de acces și autentificare cu succes la aplicația SUMAL 2.0 Ocol, șeful de ocol/șeful bazei experimentale, în secțiunea „Angajați” va înregistra și va crea utilizatorii din cadrul ocolului silvic/bazei experimentale cu drept de acces la aplicațiile SUMAL 2.0 Ocol, SUMAL 2.0 Marcare și SUMAL 2.0 Control, cu rol diferențiat în funcție de atribuțiile prevăzute în fișa postului.

(3) La iniţierea aplicaţiei, după intrarea în vigoare a prezentului ordin, utilizatorii din cadrul ocoalelor silvice/bazelor experimentale autorizate introduc obligatoriu în SUMAL 2.0 Ocol, în funcție de competență, următoarele informaţii:

**a)** datele persoanelor fizice/juridice/publice, proprietari ai suprafețelor de fond forestier național pe care îl administrează sau pentru care asigură serviciile silvice pe bază de contract;

**b)** fişele de proprietate pentru suprafețele de fond forestier național pe care îl administrează sau pentru care asigură servicii silvice pe bază de contract;

c) indicativele și amprentele dispozitivele speciale de marcat deţinute;

**d)** datele din actele de punere în valoare aflate în stadiul „APROBAT” și „AUTORIZAT” la data intrării în vigoare a prezentului ordin, generate în aplicația SUMAL 1.1.0;

(4) Ocoalele silvice/bazele experimentale care utilizează aplicația SUMAL 2.0 Ocol au obligaţia permanentă de a actualiza informaţiile prevăzute la alin. (1)

Art. 8. - (1)Accesul la aplicaţia SUMAL 2.0 - modulul Agent – Registrul electronic și aplicația de tip mobile SUMAL 2.0 - Avize se face în baza contului de utilizator;

(2) După primirea pe adresa de e-mail a credențialelor de acces și autentificare cu succes la aplicația SUMAL 2.0 Agent – Registrul electronic, administratorul operatorului economic va introduce obligatoriu în sistem următoarele informaţii:

a) datele persoanelor fizice angajate în cadrul companiei, desemnate prin act administrativ, utilizatori cu drepturi de acces la aplicațiile SUMAL 2.0 Agent – Registrul electronic și SUMAl 2.0 Avize, cu rol diferențiat în funcție de atribuțiile prevăzute în fișa postului; numele de utilizator și parola vor fi generate automat de sistem pe adresa de e-mail validă înregistrată, pentru fiecare utilizator în parte.

**b)** datele referitoare la amplasamentul depozitelor/depozitelor temporare;

c) datele referitoare la stocul materialelor lemnoase aflate în gestiunea depozitului la data intrării în vigoare a prezentului ordin, fiind declarat ca stoc ințial;

d) numărul/numerele de înmatriculare și tipul mijlocului/mijloacelor de transport din dotarea companiei, utilizat/utilizate la transportul materialelor lemnoase.

Art. 9. (1) Accesul persoanelor cu atribuții de control din cadrul gărzilor forestiere la aplicaţia SUMAL 2.0 se face în baza contului de utilizator, cu drepturi și roluri diferențiate, după caz;

**(2)** La inițierea aplicației, după intrarea în vigoare a prezentului ordin, inspectorul-șef va desemna prin act administrativ și va înregistra în aplicația SUMAL 2.0 modulul Gardă Forestieră persoana/persoanele care va/vor fi responsabilă/responsabile cu înregistrarea și administrarea datelor în SUMAL 2.0 pentru raza de competență teritorial, fiindu-i atribuit rolul de „ADMINISTRATOR-DATE”.

**(3)** Administratorul de date, va introduce în sistem la secțiunea „Angajați” persoanale din cadrul gărzii forestiere cu atribuții de control în domeniul silvic, desemnate prin act administrativ de către inspectorul-șef cu acces diferențiat la aplicația SUMAL 2.0 - Modulul Gardă Forestieră, Modulul Ocol, Modulul Agent – Registrul electronic, fiindu-le atribuit rolul de „UTILIZATOR”, precum și la aplicația de tip mobile SUMAL 2.0 Control pentru care vor atribui în sistem rolul de „CONTROL-SILVIC”;

Art. 10. - Accesul persoanelor cu atribuţii de control din cadrul autorității publice centrale care răspunde de silvicultură la aplicaţiile SUMAL 2.0, nominalizate prin actul administrativ al conducătorului ierarhic, se face în baza contului de utilizator generat de sistem.

Art. 11. - Personalul silvic cu atribuţii de control din cadrul autorității publice centrale care răspunde de silvicultură /Gărzilor forestiere, precum şi ofiţerii şi subofiţerii din cadrul Poliţiei Române, Jandarmeriei Române şi Poliţiei de Frontieră special abilitaţi au posibilitatea verificării actelor de punere în valoare, denumite în continuare APV, a autorizaţiilor de exploatare, a proceselor-verbale de reprimire, a proceselor-verbale de confiscare generate în SUMAL, a informațiilor din avizul de însoțire al materialelor lemnoase, a traseului parcurs de mijlocul de transport încărcat cu materiale lemnoase, a fotografiilor realizate pentru mijlocul de transport cu care au fost transportate materiale lemnose, precum şi a tuturor rapoartelor generate prin interogarea aplicaţiei SUMAL 2.0, potrivit competențelor stabilite prin Legea nr. 171/2010 privind constatarea și sancționarea contravențiilor silvice, cu modificările și completările ulterioare.

Art. 12. - Toate rapoartele de avertizare rezultate în urma prelucrării datelor introduse în SUMAL 2.0 se transmit persoanelor cu atribuţii de control din cadrul autorității publice centrale care răspunde de silvicultură /Gărzilor forestiere special abilitate, desemnate prin act administrativ al conducătorului entităţii respective.

Secţiunea 1

**Utilizarea SUMAL 2.0 - Modulul Amenajare**

Art. 13. - Aplicația SUMAL 2.0 – Modulul Amenajare se accesează online în baza contului de utilizator și cu drepturi diferențiate conform atribuțiilor specifice;

Art. 14. - Aplicația SUMAL 2.0 – Modulul Amenajare este obligatorie pentru:

**a)** introducerea proceselor-verbale ale conferințelor I și a II-a pentru amenajarea pădurilor, a procesului-verbal de recepție, a avizului Comisiei tehnice pentru silvicultură și a ordinului de aprobare, pentru suprafețele de fond forestier pentru care se elaborează amenajamente silvice;

**b)** introducerea bazei de date finale pentru suprafețele de fond forestier pentru care se vor elabora amenajamente silvice și a hărților aferente, în format GIS;

**c)** introducerea bazei de date finale pentru suprafețele de fond forestier pentru care au fost elaborate amenajamente silvice anterior intrării în vigoare a prezentelor norme.

Secțiunea 2

Utilizarea SUMAL 2.0 – Modulul Ocol pentru emiterea delegațiilor de marcare, elaborarea APV, autorizarea partizilor şi reprimirea parchetelor, înregistrarea şi operarea proceselor-verbale de începere/încetare forță majoră

Art. 15. - Aplicaţia SUMAL 2.0 - Modulul Ocol se accesează online, în baza contului de utilizator cu drepturi diferențiate de către: șeful ocolului silvic, responsabilul cu fondul forestier, responsabilul cu paza fondului forestier şi responsabilul cu producţia, special împuternicit de şeful ocolului silvic.

Art. 16. Aplicaţia SUMAL 2.0 – modulul Ocol este obligatorie pentru:

a) înregistrarea datelor persoanelor fizice angajate în cadrul ocolului silvic/bazei experimentale și desemnate prin act administrativ de către șeful de ocol/șeful bazei experimentale cu drepturi de acces la aplicațiile SUMAL 2.0 Ocol și SUMAL 2.0 Marcare, cu rol diferențiat în funcție de atribuțiile prevăzute în fișa postului;

**b)** introducerea datelor persoanelor fizice/juridice/publice, proprietari ai suprafețelor de fond forestier național pe care îl administrează sau pentru care asigură serviciile silvice pe bază de contract;

c) introducerea fișelor de proprietate pentru suprafețele de fond forestier național, administrate sau pentru care se asigură serviciile silvice pe bază de contract;

**d)** introducerea datelor referitoare la terenurile din afara fondului forestier național, acoperite cu vegetație forestieră, pentru care sunt încheiate contracte de prestație silvică;

**e)** declararea dispozitivelor speciale de marcat din dotarea ocolului silvic/bazei experimentale;

**f)** emiterea delegațiilor de marcare;

**g)** generarea carnetelor de invantariere și a și a fișelor de evidență a înălțimilor măsurate;

**h)** calculul și generarea actelor de punere în valoare, denumite în continuare APV-uri, utilizând metodele dendrometrice pentru evaluarea volumului de lemn destinat valorificării, aprobate prin Ordinul ministrului mediului, apelor și pădurilor nr. 1323/2015;

i) verificare, aprobare, predarea, modificarea/anularea/casarea APV;

j) emiterea/prelungirea/suspendarea/modificarea şi retragerea autorizaţiilor de exploatare;

k) generarea autorizației de exploatare;

**l)** înregistrarea perioadei de începere/încetare a forței majore, a calamității naturale sau a situației de urgență constatate cu documente;

m) înregistrarea și generarea proceselor-verbale de reprimire finală a parchetelor de exploatare cu evidențierea stocurilor, după caz;

Art. 17. - Pentru fiecare APV, autorizaţie de exploatare şi proces-verbal de reprimire, aplicaţia SUMAL 2.0 Ocol generează un număr unic de înregistrare la nivel naţional, iar actul respectiv nu va mai putea fi modificat.

Art. 18. - Actele emise şi aprobate în SUMAL 2.0 Ocol vor fi tipărite, semnate în original şi ataşate la dosarul APV, conform reglementărilor în vigoare.

Art. 19. - (1)Aplicația SUMAL 2.0 Marcare de tip mobile, componentă a aplicației SUMAl 2.0 Ocol, se va accesa în baza contului de utilizator, cu drepturi diferenţiate conform atribuţiilor specifice și este obligatorie pentru:

**a)** culegerea datelor din teren cu ocazia efectuării lucrărilor de evaluare a volumului de lemn destinat comercializării;

**b)** verificarea, predarea spre exploatare și reprimirea APV;

**c)** înregistrarea poziției geografice pentru platformele primare aferente partizilor autorizate.

**(2)** Aplicațiase va descărca din magazinul Google-Play și se va instala pe terminalul electronic al utilizatorului, care va dispune obligatoriu de conexiune la date mobile, de receptor GPS integrat și sistem de operare Android- minim versiunea 6 sau oricare dintre versiunile următoare.

Art. 20.- (1) În momentul depășirii volumului brut prevăzut în APV, aplicația SUMAL 2.0 Avize nu mai generează aviz de însoțire al materialelor lemnoase, pe terminalul electronic al emitentului fiind emisă alerta „VOLUMUL PREVĂZUT DE APV A FOST DEPĂȘIT”, acesta având obligația de a comunica despre alertă către ocolul silvic emitent al autorizației de exploatare și către garda forestieră competentă teritorial;

(2) După înștiințarea instituțiilor prevăzute la alin. (1), titularul autorizației de exploatare va colecta în platforma primară lemnul aflat în diferite faze tehnologice pe suprafața parchetului;

(3) Reprezentantul ocolului silvic împreună cu delegatul titularului autorizației de exploatare și în prezența unui reprezentant al gărzii forestiere, în calitate de asistent, vor proceda la inventarierea materialelor lemnoase al căror volum depășește volumul din APV, cu luarea în calcul a toleranțelor admise de metoda dendrometrică utilizată la calcularea APV-ului, iar la final se va întocmi un proces-verbal de inventariere, confom modelului prezentat în anexa nr. 4 la Norme, care va reprezenta documentul prin care se face dovada provenienței legale materialelor lemnoase;

(4) După finalizarea procesului prevăzut la alin. (3), reprezentantul gărzii forestiere în prezența delegatului titularului de exploatare va efectua controlul respectării regulilor silvice de exploatare a masei lemnoase iar dacă în urma controlului pe suprafața parchetului vor fi identificați arbori marcați rămași pe picior, agentul constatator va dispune ocolului silvic operațiunea de demarcare a acestora; o copie a procesului-verbal de demarcare, aprobat de şeful de ocol, va fi transmisă prin poșta electronică către garda forestieră;

(5) Materialele lemnoase inventariate și pentru care a fost întocmit procesul-verbal de inventariere prevăzut la alin. (3), vor fi preluate în gestiune de către deținătorul acestora;

(6) Procesul-verbal de inventariere a volumului de lemn care depășește volumul actului de punere în valoare avizat de către inspectorul-șef al gărzii forestiere competente teritorial, se va înregistra în aplicația SUMAL 2.0 Agent – Registrul electronic de către operatorul economic emitent de avize;

(7) Valorificarea materialelor lemnoase inventariare se face conform prevederilor legal în vigoare.

Art. 21.- (1) După reprimirea parchetului de exploatare, realizată de către emitentul autorizației de exploatare, până cel târziu la data expirării termenului prevăzut în autorizație și cu respectarea prevederilor din „Instrucțiunile privind termenele, modalităţile şi perioadele de colectare, scoatere şi transport al materialului lemnos”, APV-ul atestă proveniență legală pentru materialele lemnoase înregistrate ca stoc în platforma primară la data reprimirii și se pot emite avize de însoțire pentru transportul acestora pentru o perioadă de până la 120 de zile.

**(2)** În caz de forță majoră situație de urgență, precum și în situația producerii de calamități naturale constatate cu documente - procese-verbale de începere/încetare a factorului limitativ, care nu permit transportul materialelor lemnoase aflate în platforma primară după data reprimirii, valabilitatea de 120 de zile a APV-ului ca document care atestă proveniența se prelungește cu perioada echivalentă acțiunii factorului limitativ.

**(3)** După expirarea perioadei prevăzute la alin. (1) și/sau alin. (2), după caz, termen în care materialele lemnoase se vor transporta obligatoriu într-o gestiune temporară sau într-un depozit final, APV-ul nu mai atestă proveniență legală pentru materialele lemnose și se consituie ocupare fără drept a terenului respectiv.

Secţiunea a 2-a

Utilizarea SUMAL 2.0 Agent - Registrul electronic și SUMAL 2.0 Avize pentru profesioniștii care primesc, depozitează, prelucrează, sortează, comercializează, expediază materiale lemnoase

Art. 22. - Aplicația SUMAL 2.0 Agent – Registrul electronic se accesează online de către angajatorii profesioniștilor, în baza contului de utilizator cu drepturi diferenţiate conform atribuţiilor specifice.

Art. 23.- (1) Utilizarea aplicației SUMAL 2.0 Agent – Registrul electronic este obligatorie în depozitele/depozitele temporare, centrele de sortare și prelucrare a materialelor lemnoase, centrele care comercializează materiale lemnoase, instalațiile de transformare lemn rotund, precum și în piețele, târgurile, oboarele și bursele de mărfuri în care se comercializează materiale lemnoase, pentru:

a) înregistrarea datelor persoanelor fizice angajate în cadrul profesionistului, desemnate prin act administrativ cu drepturi de acces la aplicațiile SUMAL 2.0 Agent – Registrul electronic și SUMAL 2.0 Avize, cu rol diferențiat în funcție de atribuțiile prevăzute în fișa postului;

b) înregistrarea datelor referitoare la spațiile de depozitare ale materialelor lemnoase, cu determinarea obligatoriu a coordonatelor geografice ale acestora;

c) înregistrarea numărului/numerelor de înmatriculare și tipul mijlocului/mijloacelor de transport din dotarea companiei, utilizat/utilizate la transportul materialelor lemnoase.

c) înregistrarea vplumelor materialelor lemnoase supuse sortării precum și a volumelor și sortimentelor rezultate;

d) înregistrarea volumelor materialelor lemnoase supuse procesului de debitare precum și a volumelor și sortimentelor rezultate;

e) înregistrarea volumelor materialelor lemnoase supuse procesului de procesare precum și a volumelor și sortimentelor rezultate;

f) înregistrarea volumelor materialelor lemnoase supuse consumului intern;

g) înregistrarea ieșirilor de materiale lemnoase din depozite;

h) generarea notelor de intrare-recepție (NIR), proceselor-verbale de sortare, debitare, procesare și a rapoartelor de producție, la sfârșitul fiecărei luni sau în termen de maximum 24 de ore de la data și ora solicitării agentului constatator cu atribuții de control.

(2) După înregistrarea și declararea în aplicația SUMAL 2.0 Agent – Registrul electronic de către profesioniști a depozitelor/depozitelor temporarare de materiale lemnoase și asigurarea conexiunii la internet a acestora, se va notifica garda forestieră competentă teritorial cu privire la activarea în sistem a respectivelor spații de depozitare;

(3) Durata pentru care va funcționa spațiul de depozitare temporară a materialelor lemnoase va fi stabilită în funcție de volumul de masă lemnoasă și nu va fi mai mare de 90 de zile, cu posibilitatea prelungirii în baza aprobării gărzii forestiere competente teritorial.

Art. 24.- În cazul activităţilor în care se achiziționează materiale lemnoase şi se prelucrează integral ca materie primă (produs finit), fără a se face expediţie de materiale lemnoase, profesioniştii vor opera în SUMAL 2.0 Agent – Registrul electronic doar cantitățile și sortimentele de materiale lemnoase supuse procesării precum și cantitățile și sortimentele de materiale lemnoase supuse consumului propriu; pentru materialele lemnoase rezultate în urma procesării destinate consumului propriu se va întocmi bon de consum.

Art. 25. - (1) Aplicația SUMAL 2.0 Avize de tip mobile, se accesează de către angajatorii profesioniștilor în baza contului de utilizator, cu nume de utilizator şi parole, generat de sistem pe adresa de e-mail validă a fiecărui utilizator şi cu drepturi diferenţiate conform atribuţiilor specifice și este obligatorie pentru:

a) înregistrarea și confirmarea provenienței materialelor de lemn transportate;

b) înregistrarea datelor de identificare ale mijlocului de transport;

c) înregistrarea datelor de identificare ale emitentului avizului de însoțire al materialelor transportate;

d) înregistrarea datelor de identificare ale persoanei care transportă materialele lemnoase;

e) înregistrarea datelor de identificare ale destinatarului materialelor lemnoase precum și al adresei acestuia;

f) înregistrarea prin intermediului GPS al traseului parcurs de mijlocul de transport de la locul începerii transportului materialelor lemnoase până la locul de descărcare;

g) confirmarea descărcării materialelor lemnoase, după caz;

h) generarea avizului de însoțire letric,după caz;

i) realizarea fotografiilor prevăzute la art. 10 alin. (3) și art. 13 alin. (3) din Normele referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn;

(2) Aplicația se va descărca din magazinul Google-Play și se va instala pe terminalul electronic al utilizatorului, care va dispune obligatoriu de conexiune la date mobile, de receptor GPS integrat și sistem de operare Android- minim versiunea 6 sau oricare dintre versiunile următoare;

(3) Utilizatorii din categoriile prevăzute la art. 3 alin. (1) lit. i)-m), au următoarele obligații:

a) să instaleze aplicația tip mobile SUMAL 2.0 Avize pe terminalul electronic utilizat și să realizeze cu succes autentificarea online a acesteia, prin completarea corectă a combinației nume de utilizator – parolă de acces;

b) să realizeze autentificarea corectă în aplicația SUMAL 2.0 Avize și să efectueze cu succes operația de sincronizare cu serverul SUMAL 2.0, obligatoriu în zonă cu acoperire GSM;

c) să opereze pe terminalul electronic pe care rulează aplicația SUMAl 2.0 Avize, online sau offline, informațiile standardizate la începerea transportului materialelor lemnoase de la locul de recoltare/depozitare/achiziție/custodie/transbordare/locul liberului de vamă, în cazul importului, în vederea obținerii codului unic.

(4) Informațiile standardizate care se înregistrează obligatoriu în aplicația SUMAL 2.0 Avize sunt următoarele:

a) în cazul transportul materialelor lemnoase de la locul recoltării/depozit/depozit temporar, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, în câmpurile generate de aplicație utilizatorul completează obligatoriu numărul unic al APV/indicativul depozitului, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase, precum și distanța de parcurs până la destinație;

b) în cazul transportului materialelor lemnoase transbordate, situație în care avizul de însoțire inițial al materialelor lemnoase reprezintă documentul prin care se face dovada provenienței legale, în baza solicitării transportatorului/proprietarului/deținătorului materialelor lemnoase, după caz, precum și în perioada de valabilitate a avizului inițial, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, emitentul avizului inițial/ocolul silvic cu sediul social cel mai apropiat, după caz, va emite un nou aviz de însoțire al materielelor lemnoase, iar în câmpurile generate de aplicație utilizatorul va completa obligatoriu numărul avizului de însoțire inițial, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase transbordate, precum și distanța de parcurs până la destinație. Pentru emiterea unui nou aviz de însoțire și continuarea transportului materialelor lemnoase transbordate dintr-o zonă fără accesibilitate GSM, situație în care avizul de însoțire inițial nu a trecut în starea online, transportatorul profesionist/emitentul avizului, după caz, are obligația să obțină starea online a acestuia.

c) în cazul transportului materialelor lemnoase care fac obiectul achiziției de la proprietari de păduri persoane fizice, situație în care borderoul de achiziție întocmit în baza avizului/avizelor de însoțire inițial/inițiale al/ale materialelor lemnoase reprezintă documentul prin care se face dovada provenienței legale, ocolul silvic al autorizației de exploatare/ocolul silvic nominalizat, după caz, va emite avizul de însoțire al materielelor lemnoase, iar în câmpurile generate de aplicație utilizatorul va completa obligatoriu numărul și data intocmirii borderoului de achiziție, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase transbordate, precum și distanța de parcurs până la destinație;

d) în cazul transportului materialelor lemnoase reținute în vederea confiscării/confiscate, situație în care procesul-verbal de reținere în vederea stabilirii provenienței/confiscării și de dare în custodie a bunurilor reținute/confiscate, respectiv hotorârea judecătorească definitivă, reprezintă documentul prin care se face dovada provenienței legale, ocolul silvic nominalizat prin decizia structurii teritoriale ale autorității publice centrale care răspunde de silvicultură care este direct responsabil cu preluarea în custodie a materialelor lemnoase reținute în vederea confiscării/confiscate, va emite avizul de însoțire pentru transportul materielelor lemnoase, iar în câmpurile generate de aplicație utilizatorul va completa obligatoriu numărul și data intocmirii procesului-verbal pentru materialele reținute în vederea confiscării/confiscate, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase transbordate, precum și distanța de parcurs până la destinație;

e) în cazul transportului materialelor lemnoase provenite din statele membre UE, situație în care documentele intracomunitare/factura /scrisoare de trăsură - CMR/CIM, reprezintă documentul prin care se face dovada provenienței, operatorul economic proprietar a materialelor lemnoase, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, completează obligatoriu în câmpurile generate de aplicație: tipul și datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, volumul, grupa de specii, specia, sortimentul - subsortimentul, după caz, precum și distanța de parcurs până la destinație;

f) în cazul transportului materialelor lemnoase importate din state terțe, situație în care declarația vamală de import și/sau, după caz, licența FLEGT reprezintă documentul prin care se face dovada provenienței, operatorul economic proprietar a materialelor lemnoase, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, completează obligatoriu în câmpurile generate de aplicație: tipul și datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, volumul, grupa de specii, specia, sortimentul - subsortimentul, după caz, precum și distanța de parcurs până la destinație;

g) în cazul transportului materialelor lemnoase/produselor din lemn al căror volum depășește volumul din avizul de însoțire, cu luarea în calcul a toleranțelor admise, situație în care procesul-verbal de predare-primire încheiat între deținătorul materialelor lemnoase/produselor din lemn și ocolul silvic care primește materialele lemnoase/produsele din lemn, reprezintă documentul prin care care se face dovada provenienței, ocolul silvic de stat, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, va emite avizul de însoțire pentru transportul materielelor lemnoase, iar în câmpurile generate de aplicație utilizatorul va completa obligatoriu numărul și data intocmirii procesului-verbal, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase transbordate, precum și distanța de parcurs până la destinație;

h) în cazul transportului materialelor lemnoase al căror volum depășește volumul din APV, cu luarea în calcul a toleranțelor admise de metoda dendrometrică de calcul al APV, situație în care procesul-verbal de inventariere a volumului de lemn care depășește volumul actului de punere în valoare, încheiat între titularul autorizației de exploatare și ocolul silvic care preia în gestiune materialele lemnoase, reprezintă documentul prin care care se face dovada provenienței, proprietarul materialelor lemnoase, după realizarea cu succes a sincronizării aplicației SUMAL 2.0 Avize cu serverul SUMAL 2.0 Central, va emite avizul de însoțire pentru transportul materielelor lemnoase, iar în câmpurile generate de aplicație utilizatorul va completa obligatoriu numărul și data intocmirii procesului-verbal, tipul mijlocului de transport, datele de identificare ale mijlocului de transport, kilometrajul indicat la bordul mijlocului de transport, datele de identificare ale destinatarului și punctul de descărcare al materialelor lemnoase, grupa de specii, specia, sortimentul - subsortimentul, după caz și metoda de cubaj folosită pentru cubarea materialelor lemnoase transbordate, precum și distanța de parcurs până la destinație;

Art. 26. - Aplicația SUMAL 2.0 Avize va calcula și va genera automat volumul în metri cubi cu două zecimale pentru fiecare specie și sortiment înregistrate, în funcție de cerințele impuse la art. 15 din Normele referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn.

Art. 27. - (1) După introducerea informațiilor standardizate prevăzute la art. 23 alin. (4) în aplicația SUMAL 2.0 Avize și generarea avizului de însoțire cu stare online/offline prin apăsarea butonului „Finalizează aviz”, în cazul în care profesionistul constată înregistrare eronată în aviz a anumitor informații, acestea pot fi corectate în maximum 10 minute de la momentul emiterii;

(2) La momentul începerii transportului materialelor lemnoase, emitentul avizului de însoțire are următoarele obligații:

a) în situația efectuării transportului de către un transportator profesionist, după generarea avizului de însoțire, în aplicația SUMAL 2.0 Avize va accesa lista cu avizele emise, de unde va alege avizul emis pe care îl va trimite în format electronic prin intermediul conexiunii „Bluetooth” pe terminalul electronic al transportatorului profesionist pe care ruleaza aplicața SUMAL 2.0 Avize prin apăsarea butonului „Predă aviz”;

b) în situația efectuării transportului de către o persoană fizică sau juridică de la locul de recoltare, care nu îndeplinește condiția de transportator profesionist, după completarea informațiilor standardizate în aplicația SUMAL 2.0 Avize și generarea avizului de însoțire, va transmite în format „pdf” avizul de însoțire generat pe dispozitivul mobil al transportatorului sau va completa pe avizul de însoțire în format letric confom modelului prevăzut în anexa nr. 5 la Normele referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, după caz;

c) în situația efectuării transportului unei cantități de materiale lemnoase al cărui volum este cuprins între 0,1-3 mc, de către o persoană fizică sau juridică din altă locație decât locul de recoltare, care nu îndeplinește condiția de transportator profesionist, după completarea informațiilor standardizate în aplicația SUMAL 2.0 Avize și generarea avizului de însoțire, va transmite pe dispozitivul mobil al transportatorului (dacă dispune în dotare) avizul de însoțire generat în format „pdf” sau îl va lista (printa) pe suport fizic de hârtie, după caz.

d) în situația în care transportatorul materialelor lemnoase este o persoană fizică/juridică, după caz, care nu au calitatea de transportator profesionist, iar avizul de însoțire a fost emis la locul de recoltare cu stare offline, în termen de maximum 24 de ore de la data și ora plecării transportului trebuie să ajungă în zonă cu accesibiliate GSM pentru a transmite în stare online informațiile generate pe terminalul electronic pentru fiecare aviz emis;

(3) La momentul începerii transportului materialelor lemnoase, transportatorul profesionist are următoarele obligații:

a) să utilizeze aplicația SUMAL 2.0 Avize pentru primirea de la emitent a avizului de însoțire în format electronic prin intermediul conexiunii „Bluetooth” pe dispozitivul mobil aflat în dotarea acestuia prin apăsarea butonului „Preluare aviz”;

b) să realizeze patru fotografii ale mijlocului de transport încărcat – față, spate, lateral și kilometrajul indicat la bord după preluarea avizului, după preluarea avizului; fotografia realizată din spate trebuie să cuprindă întreaga încărcătură și numărul de înmatriculare al mijlocului de transport. În situația în care transportul se realizează cu atelaje, naval sau feroviar nu există obligația realizării fotografiilor;

c) să dețină pe suport fizic de hârtie numărul codului de identificare al avizului de însoțire emis cu stare offline generat de aplicația SUMAL 2.0 Avize, în situația în care avizul de însoțire al materialelor lemnoase a fost primit de la emitent cu stare offline, până la momentul intrării mijlocului de transport care transportă materialele lemnoase într-o zonă accesibilă GSM, până la moment în care avizul de însoțire trece automat în starea online;

d) să mențină deschisă aplicația SUMAL 2.0 Avize pe dispozitivul mobil pe care a fost preluat avizul de însoțire în format electronic de la emitent, de la locul începerii transportului materialelor lemnoase și până la locul de descărcare a acestora și să asigure obligatoriu conexiunea de date mobile activă și la receptorul GPS pornit pe toată perioada transportului; în timpul transportului materialelor lemnoase dispozitivul mobil însoțește în mod obligatoriu mijlocul de transport și se interzice închiderea sau dezinstalarea aplicației SUMAL 2.0;

e) să oprească mijlocul de transport și să anunțe ocolul silvic/postul de poliție cu sediul cel mai apropiat, care va consemna solicitarea în registrul de intrări-ieșiri, în situația în care dispozitivul mobil care însoțește mijlocul de transport rutier devine nefuncțional. Transportul poate continua numai după încărcarea avizului cu stare online pe un nou dispozitiv mobil, în cadrul termenului de valabilitate al avizului de însoțire inițial; dacă nefuncționalitatea dispozitivului mobil este constatată în zonă fără accesibilitate GSM iar starea avizului de însoțire este offline, în cazul în care transportatorul nu este emitentul avizului, acesta va solicita emitentului schimbarea stării avizului de însoțire din offline în online și poate continua transportul doar după încărcarea avizului de însoțire pe noul dispozitiv mobil, în cadrul termenelui de valablitate al avizului de însoțire inițial.

f) să transmită avizul de însoțire în format electronic prin intermediul conexiunii „Bluetooth” pe dispozitivul mobil aflat în dotarea profesionistului destinatar la finalizarea transportului către un destinatar utilizator de SUMAL 2.0 Agent – Registru electronic. Preluarea avizului de însoțire de către destinatar reprezintă operația de finalizare și închidere a acestuia, iar acceptarea avizului presupune notă de intrare-recepție și intrarea volumului materialelor lemnoase în gestiunea depozitului;

g) să închidă transportul, în situația în care destinatarul materialelor lemnoase care nu este utilizator de SUMAL 2.0.

Art. 28. - (1) Datele rezultate lunar în urma efectuării operaţiunilor prevăzute la art. 22 se cuprind în rapoarte pentru care aplicaţia SUMAL 2.0 va permite modificări.

(2) Modificările prevăzute la alin. (1) se fac numai de către administratorul aplicației SUMAL 2.0 din cadrul autorității publice centrale care răspunde de silvicultură, la notificarea prealabilă a gărzii forestiere şi după aplicarea măsurilor legale.

(3) Rapoartele precizate la alin. (1) pentru luna anterioară se tipăresc, se semnează în original şi se transmit la contabilitatea operatorului economic.

Utilizarea aplicaţiei SUMAL 2.0 Control

Art. 29.- (1**)** Aplicația de tip mobile SUMAL 2.0 Controlse accesează de către categoriile de utilizatori prevăzute la art. 3 alin. (1) lit.c)-e și lit.h)-i) cu atribuții de control în domeniul silvic precum și de către categoriile de utilizatori prevăzute la art.3 alin. (1) lit.f) și lit.n) în baza contului de utilizator și este utilizată pentru:

**a)** verificarea datelor culese din teren la întocmirea amenajamentelor silvice;

**b)** verificarea APV;

**c)** verificarea transporturilor de materiale lemnoase/produse din lemn;

**d)** verificarea datelor de interes public referitoare la proveniența materialelor lemnoase/produselor din lemn recoltate/transportate;

**e)** verificarea introducerii datelor din declarația vamală de import, denumită în continuare DVI, referitoare la specie, volum și destinatarul materialelor lemnoase/produselor din lemn provenite din import;

**f)** verificarea datelor din documentele intracomunitare referitoare la specie, volum și destinatarul materialelor lemnoase/produselor din lemn provenite din spațiul intracomunitar;

**g)** verificarea datelor din DVE, referitoare la specie, volum și destinatarul și țara de destinație a materialelor lemnoase/produselor din lemn provenite din import.

**(2)** Aplicațiase va descărca din magazinul Google-Play și se va instala pe terminalul electronic al utilizatorului, care va dispune obligatoriu de conexiune la date mobile, de receptor GPS integrat și sistem de operare Android- minim versiunea 6 sau oricare dintre versiunile următoare.

Secţiunea a 4-a

Utilizarea aplicaţiei SUMAL 2.0 – Modulul Superadmin

Art. 30. - (1) Aplicația SUMAL 2.0 – modulul Superadmin se accesează online în baza contului de utilizator generat de sistem, de către personalul prevăzut la art. 3 alin. (1) lit.a) și este obligatorie pentru:

**a)** înregistrarea persoanelor juridice abilitate să utilizeze Sistemul Informaţional Integrat de Urmărire a Materialelor Lemnoase ;

**b)** înregistrarea persoanelor fizice cu drept de acces la aplicațiile SUMAL 2.0;

**c)** crearea conturilor de utilizatori, acordarea drepturilor de acces diferențiat și a rolulurilor pentru utilizatorii aplicațiilor SUMAL 2.0;

**d)** modificarea datelor introduse eronat de către utilizatori în aplicațiile SUMAL 2.0.

Capitolul III

Dispoziţii finale

Art. 31. - (1) Acordarea/Retragerea drepturilor de acces la aplicațiile SUMAL 2.0 se face conform competențelor prevăzute de prezentul ordin.

(2) Retragerea drepturilor de acces se face, după caz, la desfiinţarea persoanei juridice, în baza unui înscris cu privire la pronunţarea unei hotărâri judecătoreşti definitive şi irevocabile de retragere a accesului, rezoluţiei parchetelor judiciare, la încetarea raporturilor de muncă ale utilizatorului SUMAL 2.0, precum şi în alte situaţii în care persoana cu acces în SUMAL 2.0 nu mai are un interes legitim.

Art. 32. - (1) Stabilirea volumului materialelor lemnoase se realizează conform prevederilor art. 15 din Normele referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn.

(2) Profesioniştii care achiziţionează/depozitează/transbordează/prelucrează/comercializează materiale lemnoase sau efectuează operaţiuni vamale de export al materialelor lemnoase au obligaţia să verifice validitatea codului unic generat de aplicația SUMAL 2.0 şi să urmeze procedurile legale, după caz.

Art. 33. - Centralizarea, prelucrarea şi analiza datelor furnizate de către profesioniştii care recoltează/depozitează/ achiziţionează/custodiază/transbordează/după acordarea liberului de vamă în cazul importului materiale lemnoase se fac pe unitatea centrală găzduită de Serviciul de Telecomunicaţii Speciale.

Art. 34. - În scop statistic, SUMAL 2.0 generează, în principal, următoarele rapoarte:

a) statistica suprafețelor de fond forestier pentru care sunt întocmite amenajamente silvice;

**b)** statistica volumului de lemn pus în valoare/autorizat pe proprietar, administraţie silvică, tip de lucrări şi pe unităţi amenajistice;

c) statistica materialelor lemnoase transportate din partizile în exploatare, pe specii şi sortimente;

d) statistica modului de utilizare industrială a materialelor lemnoase;

e) statistica importului şi exportului de materiale lemnoase

Art. 35. - **(1)** În vederea asigurării informaţiilor necesare controlului provenienţei şi asigurării trasabilităţii materialelor lemnoase, SUMAL 2.0 generează, în principal, următoarele rapoarte:

a) calculul rezultatului exploatării;

b) exploatarea partizilor în perioada autorizată;

c) identificarea documentelor de transport utilizate ilegal;

e) compararea cantităţilor expediate cu avize de însoţire cu cele efectiv recepţionate;

f) corectitudinea situaţiilor gestionare raportate de profesionişti

Art. 36. - Aplicația SUMAL 2.0 permite interconectarea cu alte programe terțe utilizate de profesioniști în vederea schimbului automat de date.

Art. 37. - Dreptul de proprietate intelectuală asupra SUMAL 2.0 aparţine autorității publice centrale care răspunde de silvicultură.

Art. 38. - Compartimentul SUMAL şi direcţia de specialitate cu atribuţii de control din cadrul autorității publice centrale care răspunde de silvic elaborează şi asigură procedurile interne pentru: transferul fişelor de proprietate şi a APV, modificarea datelor introduse de către utilizatori în mod eronat în sistemul SUMAL 2.0, revenirea la stadiul datelor culese din teren la generarea APV, remedieri ale funcţionării SUMAL 2.0 şi altele asemenea; structura teritorială a autorității publice centrale care răspunde de silvcultură are obligaţia să asigure o evidenţă cu istoricul acestor solicitări, să monitorizare îndeplinirea schimbărilor avizate şi să raporteze la direcţia de specialitate cu atribuţii de control din cadrul autorității publice centrale care răspunde de silvicultură despre rezultatul verificărilor efectuate şi despre măsurile luate în cazul constatării de solicitări nejustificate.

Art. 39. - (1) Persoanele fizice îndreptăţite prevăzute de Legea nr. 144/2000 privind acordarea de facilităţi persoanelor care au domiciliul în localităţile rurale aflate în zonele montane, republicată, şi de Legea nr. 33/1996 privind repunerea în unele drepturi economice a locuitorilor Munţilor Apuseni, cu modificările şi completările ulterioare, pot transporta masa lemnoasă de la locul de recoltare, în baza unui aviz de însoţire emis de către ocolul silvic care asigură administrarea sau serviciile silvice pentru suprafaţa de fond forestier de pe care s-a recoltat masa lemnoasă.

(2) Materialele lemnoase cu grad mic de prelucrare prevăzute de Legea nr. 144/2000, republicată, şi de Legea nr. 33/1996, cu modificările şi completările ulterioare - scândură, grinzi, bârne, araci de vie - vor fi transportate la domiciliul sau la o altă adresă specificată de proprietarul materialului lemnos cu un aviz de însoţire emis de profesionistul care a asigurat prelucrarea materialului lemnos. Ulterior, aceste materiale lemnoase pot fi transportate, la solicitarea scrisă a proprietarului materialelor lemnoase, cu precizarea destinaţiei, în vederea valorificării în târguri, pieţe, oboare, precum şi în alte locuri destinate activităţilor comerciale, în baza unui aviz de însoţire emis în condiţiile Hotărârii Guvernului nr. 479/2020, cu modificările şi completările ulterioare, de către ocolul silvic cu sediul social cel mai apropiat, în baza avizului de însoţire a materialelor lemnoase obţinut de proprietar de la profesionistul care a asigurat prelucrarea lor, după verificarea veridicităţii provenienţei materialului lemnos.

**(3)** Produsele de lemn cu grad superior de prelucrare prevăzute de Legea nr. 144/2000, republicată, şi de Legea nr. 33/1996, cu modificările şi completările ulterioare – donițe, ciubere, cozi de unelte, butoaie, șindrilă, furci din lemn și altele asemenea – vor fi însoțite de actul de proveniență al materialelor lemnoase din care au fost confecționate, pe care vor fi înscrise data plecării, semnătura și ștampila șefului de ocol silvic cu sediul social cel mai apropiat și de autorizația de meseriaș;

(4) Materialele lemnoase aflate în proprietatea persoanelor fizice, instituţiilor publice şi instituţiilor de cult, care fac dovada deţinerii acestora cu aviz de însoţire, pot fi transportate de la locul de depozitare la locul în care se realizează prelucrarea sau la o altă destinaţie, la solicitarea scrisă a acestora, cu precizarea destinaţiei, în baza unui aviz de însoţire emis de către ocolul silvic cu sediul social cel mai apropiat, în condiţiile Hotărârii Guvernului nr. 479/2020, cu modificările şi completările ulterioare.

**(5)** Pentru transportul materialelor lemnoase prevăzute la alin. (2) și alin. (4), se va emite și genera aviz de însoțire în aplicația SUMAL 2.0 Avize, iar tipul de transport va fi încadrat la categoria „Alte situații”.

Art. 40. – (1) Costurile serviciilor de emitere a avizelor de însoțire pentru situațiile prevăzute la art. 11 din Normele referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn se suportă de către operatorul economic proprietar al materialelor lemnoase.

(2) Costurile serviciilor de emitere a avizelor de însoțire se determină prin cumularea valorilor de la lit. a) și b), astfel:

a) contravaloarea a 7,5 l combustibil/100km, fără TVA, pentru distanța dus-întors de la sediul ocolului silvic la locul transbordării/imobilizării mijlocului de transport;

b) cost emitere/aviz: 30 lei.